CELEX: 32018D1959
Language: sk
Date: 2018-12-10 00:00:00
Title: Vykonávacie rozhodnutie Komisie (EÚ) 2018/1959 z 10. decembra 2018 o výnimke zo smernice Rady 2000/29/ES, pokiaľ ide o opatrenia na zabránenie zavlečeniu škodlivého organizmu Agrilus planipennis (Fairmaire) prostredníctvom dreva s pôvodom v Kanade a Spojených štátoch amerických do Únie a jeho rozšíreniu v nej [oznámené pod číslom C(2018) 8235]

12.12.2018   
               
               
                  SK
               
               
                  Úradný vestník Európskej únie
               
               
                  L 315/27
               
            
         VYKONÁVACIE ROZHODNUTIE KOMISIE (EÚ) 2018/1959
         z 10. decembra 2018
         o výnimke zo smernice Rady 2000/29/ES, pokiaľ ide o opatrenia na zabránenie zavlečeniu škodlivého organizmu Agrilus planipennis (Fairmaire) prostredníctvom dreva s pôvodom v Kanade a Spojených štátoch amerických do Únie a jeho rozšíreniu v nej
         
            
               [oznámené pod číslom C(2018) 8235]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1,
         keďže:
         
                     (1)
                  
                  
                     
                        Agrilus planipennis (Fairmaire) je škodlivý organizmus uvedený v časti A oddiele I písm. a) bode 1.2 prílohy I k smernici 2000/29/ES ako organizmus, ktorého výskyt nie je známy v Únii.
                  
               
                     (2)
                  
                  
                     V ustanoveniach uvedených v časti A oddiele I bode 2.3 prílohy IV k smernici 2000/29/ES sa stanovujú osobitné požiadavky na zabránenie zavlečeniu škodlivého organizmu Agrilus planipennis (Fairmaire) prostredníctvom dreva s pôvodom v určitých tretích krajinách do Únie a jeho rozšíreniu v rámci Únie.
                  
               
                     (3)
                  
                  
                     Podľa informácií zozbieraných v roku 2018 počas dvoch auditov Európskej komisie v Kanade a Spojených štátoch amerických sa vykonávanie podmienok stanovených v časti A oddiele I bode 2.3 možnosti b) prílohy IV k smernici 2000/29/ES neoveruje pred vývozom v dostatočnej miere.
                  
               
                     (4)
                  
                  
                     Je preto vhodné nepovoliť dovoz dreva z jaseňa rodu Fraxinus L., orecha druhu Juglans ailantifolia Carr. a Juglans Mandshurica Maxim., a z bresta druhu Ulmus davidiana Planch. a Pterocarya rhoifolia Siebold a Zucc. s pôvodom v Kanade a Spojených štátoch amerických s úradným potvrdením uvedením v danej možnosti b).
                  
               
                     (5)
                  
                  
                     Toto rozhodnutie by malo stratiť účinnosť 30. júna 2020, aby bolo možné na základe vedeckého a technického vývoja preskúmať časť A oddiel I bod 2.3 prílohy IV k smernici 2000/29/ES.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Odchylne od ustanovení uvedených v časti A oddiele I bode 2.3 prílohy IV k smernici 2000/29/ES sa dovoz dreva z jaseňa rodu Fraxinus L., orecha druhu Juglans ailantifolia Carr. a Juglans Mandshurica Maxim., a z bresta druhu Ulmus davidiana Planch. a Pterocarya rhoifolia Siebold a Zucc. s pôvodom v Kanade a Spojených štátoch amerických povoľuje iba s úradnými potvrdeniami uvedenými v možnostiach a) a c) daného bodu 2.3.
         
         
            Článok 2
            Toto rozhodnutie stráca účinnosť 30. júna 2020.
         
         
            Článok 3
            Toto rozhodnutie je určené členským štátom.
         
         
            V Bruseli 10. decembra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 169, 10.7.2000, s. 1.